РЕШЕНИЕ ЗА ИЗПЪЛНЕНИЕ НА КОМИСИЯТА
от 20 октомври 2014 година
за изменение на Решение 2007/453/ЕО във връзка със статуса по отношение на СЕГ на България, Естония, Хърватия, Латвия, Люксембург, Унгария, Малта, Португалия и Словакия
(нотифицирано под номер С(2014) 7516)
(текст от значение за ЕИП)
(2014/732/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 999/2001 на Европейския парламент и на Съвета от 22 май 2001 г. относно определяне на правила за превенция, контрол и ликвидиране на някои трансмисивни спонгиформни енцефалопатии (1), и по-специално член 5, параграф 2, трета алинея от него,
като има предвид, че:
(1)
С Регламент (ЕО) № 999/2001 се предвижда, че държавите членки, третите държави или региони от тях („държави или региони“) - според техния статус по отношение на спонгиформната енцефалопатия по говедата (СЕГ) - се поставят в една от следните три категории: с нищожен риск от СЕГ, с контролиран риск от СЕГ и с неопределен риск от СЕГ.
(2)
В приложението към Решение 2007/453/ЕО на Комисията (2) се съдържа списък на държавите или регионите, разделени според техния статус по отношение на СЕГ.
(3)
Световната организация за здравеопазване на животните (OIE) играе водеща роля в категоризацията на държавите или регионите според риска от СЕГ. За изготвянето на списъка в приложението към Решение 2007/453/ЕО е взета предвид Резолюция № 20 - „Признаване на статуса на държавите членки по отношение на риска от спонгиформна енцефалопатия по говедата“, приета от OIE през май 2013 г.
(4)
През май 2014 г. OIE прие Резолюция № 18 - „Признаване на статуса на държавите членки по отношение на риска от спонгиформна енцефалопатия по говедата“ (3). В допълнение към държавите членки, които вече са включени в списъка в приложението към Решение № 2007/453/ЕО, с посочената резолюция България, Естония, Хърватия, Латвия, Люксембург, Унгария, Малта, Португалия, Румъния и Словакия бяха поставени в категория „с нищожен риск от СЕГ“.
(5)
През юни 2014 г. OIE преустанови (4) прилагането на статуса „с нищожен риск от СЕГ“ по отношение на Румъния, считано от 27 юни 2014 г., след получаването на доклад от делегата на OIE за Румъния във връзка с откриването на случай на СЕГ в Румъния.
(6)
Поради това списъкът в приложението към Решение 2007/453/ЕО следва да бъде изменен, за да бъде приведен в съответствие с Резолюция № 18, приета от OIE през май 2014 г., и за да се вземе предвид последващото решение на OIE да преустанови прилагането на статуса „с нищожен риск от СЕГ“ по отношение на Румъния.
(7)
Поради това Решение 2007/453/ЕО следва да бъде съответно изменено.
(8)
Мерките, предвидени в настоящото решение, са в съответствие със становището на Постоянния комитет по растенията, животните, храните и фуражите,
ПРИЕ НАСТОЯЩОТО РЕШЕНИЕ:
Член 1
Приложението към Решение 2007/453/ЕО се заменя с текста на приложението към настоящото решение.
Член 2
Адресати на настоящото решение са държавите членки.
Съставено в Брюксел на 20 октомври 2014 година.